"Éyə Ǹtondôbə Sabaod, Zambá Ísraɛ̂l, a kɔ́bɔ̄ ná: Mə búg yǎ ḿbog ńkúkúmá yǎ Babilón. 3Aná mim̀bú míbɛ̄, mayi bɔ̌ naa bə́ dúgán ai bilában bísə̄ yā Tə́mpɛl é vóm hí, ébí Nabukodonosor, ǹkúkúmá yǎ Babilón, á ngátɔ́i é vóm hí, a kə́lə́ ai byá á Babilón. 4Dzam də́dā fə ású Yenkonya, mɔ́n Yoákim, ǹkúkúmá yǎ Yúda, m̀bámáná ai miǹkóm yā Yúda mísə̄ yā mí ngábə́ á Babilón, mayi bɔ̌ naa bə́sə̄ bə́ dúgán vá, Ǹtondôbə énye a kɔ́bɔ, amú mayi bwé ḿbog ńkúkúmá yǎ Babilón." 5Ńdɔ̄ hḿ Yeremías a ngáyalan profɛ́d Hananya á mís bəfada ai ǹgúmā áyɔŋ á Tə́mpɛl Ǹtondôbə étēde. 6Profɛ́d Yeremías nyé nâ: "Amɛn ! Ǹtondôbə á bɔ̄ nālá. Á kpáágán bíbúg yā ō ndəm mǎn kád bīlí, á bɔ̄ naa bílában bísə̄ yā Tə́mpɛl Ǹtondôbə bí ngákə̄ á Babilón bí dúgán, ai miǹkóm fə dzam də́dā. 7Hədá, tóân vógolo ébúg māyi kɔ́bɔ̄ ású dóe ai ású áyɔŋ: 8bə́profɛ́d yā bə́ ngásɔ́ bíā ósū, a tádígi kɔ́m, bə́ ngākúli mam ású ábuí miǹnam ai abuí bídzóe, mə́ tian ai bitá, amalá, mbada mənye. 9Dzam dá, ngə́ profɛ́d ḿbōg a yédan mvɔí, ábōg ńkɔ̄bɔ̄ wóé wátóban, ényē bə́ ngayə́bə̄ nâ a nə m̀fǎŋ profɛ́d yā Ńtondôbə a lóm. 10Ńdɔ̄ fɔ́ɔ́ profɛ́d Hananya a ngásɔ́di Yeremías ḿbog á kíŋ, a mǎn wa búg, 11ńdɔ profɛ́d Hananya a ngábódo ǹkɔ́bɔ á mís mə́ ńgúmā áyɔŋ nyé nâ: “Éyə Ǹtondôbə a kɔ́bɔ̄ ná: Ná ńgɔ̄ mim̀bú míbɛ̄ ánā, təge vaa təge bəde, ńgɔ mǎyi búg ḿbǒg Nabukodonosor, ǹkúkúmá yǎ Babilón, mə vǎ wā á kíŋ məyɔŋ mə́sə". Ńdɔ profɛ́d Yeremías a ngátie, a kə́ə́. 12Á mvús yə nâ profɛ́d Hananya a bwé yǎ ḿbog a ngávaa profɛ́d Yeremías á kíŋ, ńdɔ ebúg Ńtondôbə é ngákwí ábə Yeremías nâ: